英國汽車控股

英國汽車控股係英國一間汽車製造公司，由英國汽車公司同埋積架合併而成。

史
英國工黨政府喺1964年上台之後，就要面對當時英國製造業衰退嘅問題，工黨政府為阻止英國製造業衰退，因而提倡更多嘅合併，尤其係汽車業。

當時英國汽車公司自己喺英國本土嘅市場佔有率大幅下跌，但係又唔夠資金去投資新設備同埋研製新車。至於積架喺美國市場好成功，但係成個管理層嘅人都係上晒年紀，而且有青黃不接嘅情況，而積架汽車嘅主要車身製造廠Pressed Steel Company喺1965年俾英國汽車公司收購咗。

卒之喺1966年12月14號，英國汽車公司同埋積架合併為英國汽車控股。不過英國汽車控股唔係運作咗好耐，喺1968年，英國汽車控股同利蘭合併為英國利蘭汽車公司。

旗下汽車牌子
 嚟自積架
 積架
 丹拿
 Coventry Climax
 佳牌

嚟自英國汽車公司
 柯士甸
 摩利士
 MG
 Riley
 Wolseley
 Vanden Plas
 BMC

英國公司